钦定古今图书集成/明伦汇编/皇极典/第255卷 > 管子 > 形势解
## 钦定古今图书集成/明伦汇编/皇极典/第255卷 > 管子 > 形势解

明主之官物也，任其所长，不任其所短，故事无不成
而功无不立。乱主不知物之各有所长所短也，而责
必备。夫虑事定物，辩明礼义，人之所长而蝚猿之所
短也；缘高出险，蝚猿之所长而人之所短也。以蝚猿
之所长责人，故其令废而责不塞。故曰：“坠岸三仞，人
之所大难也，而蝚猿饮焉。”明主之举事也，任圣人之
虑，用众人之力，而不自与焉，故事成而福生。乱主自
智也，而不因圣人之虑，矜奋自功，而不因众人之力，
专用己而不听正谏，故事败而祸生。《故》曰：“伐矜好专，
举事之祸也。”

明主不用其智而任众人之智，不用其力而任众人
之力，故以圣人之智思虑者，无不知也；以众人之力
起事者，无不成也。能自去而因天下之智，力起则身
逸而福多。乱主独用其智而不任众人之智，独用其
力而不任众人之力，故其身劳而祸多。故曰：“独任之
国劳而多祸。”